

**Storitvena e-ekonomija**

**Dr. Jože Gričar, programski koordinator**

[Inter-Municipality Initiative: Cross-border eCollaboration in the eRegion](http://eregion.eu/Initiative)

Gricar@FOV.Uni-Mb.si

*Storitvena ekonomija* - *ekonomija delitve* (Sharing eConomy, Services eConomy, Collaborative eConomy, <http://ec.europa.eu/growth/single-market/services/collaborative-economy_en>) je nov način gledanja na gospodarstvo, v katerem več posameznikov uporablja isto dobrino (na primer avto, kolo, hišne pripomočke, orodja, prostore, zemljo, znanje itn.). Pomen izrabljanja dostopnosti je pred pomenom lastništva. V primerih, ko je zlasti mogoče deliti uporabo neke dobrine, na primer družabno omrežje, se uporablja tudi izraz *sodelovalna potrošnja* (Collaborative Consumption). Gre za nove poslovne modele, v katerih *sodelovalne platforme* (Collaborative Platforms) omogočajo poslovne aktivnosti, ki ustvarjajo odprto tržišče za začasno uporabo neizrabljenih dobrin ali storitev, pri čemer se lastništvo ne menja. Storitvena ekonomija prispeva k povečanju učinkovitosti na področju storitev. Grajena je na 30-letnih izkušnjah pridobljenih na področju dobrin (Electronic Data Interchange – EDI, Interorganizational Systems). Pri razširjanju teh spoznanj je opazen prispevek Blejskih e-konferenc od leta 1988 dalje (<https://en.wikipedia.org/wiki/Bled_eConference>). Ta spoznanja so lahko pomemben prispevek razvijanju srebrne e-ekonomije (<https://en.wikipedia.org/wiki/Sharing_economy>). Primer Iz Francije je *An innovative approach to cultural heritage management,* <http://urbact.eu/innovative-approach-cultural-heritage-management>.

Storitvena ekonomija se po uspešnih izkušnjah v ZDA širi tudi v države EU zlasti na področju transporta, bivanja in potovanj. Zanimiv je primer Estonije (Technopolis Group study on the sharing economy in Estonia, <http://www.technopolis-group.com/new-report-technopolis-group-study-sharing-economy-estonia>). Storitvena ekonomija spreminja tradicionalno ekonomsko okolje in obnašanje ljudi. Glavna dejavnika njenega razvoja sta hitri razvoj informacijskih in komunikacijskih tehnologij (splošen dostop do interneta) ter spremembe v obnašanju potrošnikov (z internetno tehnologijo zraščeni mlajši potrošniki). Odprla se je priložnost, ki je ljudje še nikoli nismo imeli: na enostaven, cenen in pregleden način se povezujejo osebe, ki lahko opravijo storitev, s tistimi, ki jo rabijo.

Pri tem se povezujejo ponudniki storitev, podatkovne (on-line) platforme in uporabniki storitev. Posamezniki lahko ponudijo svoje storitve prek okvirov svojega poklicnega področja. To je zlasti zanimivo za manj zavarovane socialne skupine, kot so študenti, upokojenci, gospodinje, da izrabijo svoj prosti čas in svojo lokacijo ter se »dajo uporabiti« za omejen čas za ne zelo velik denar. V takem okolju se lažje razvijejo inovativne poslovne zamisli in podjetništvo. Zato je smiselno in nujno čim prej prilagoditi (zmehčati) obstoječe predpise, ki so bili narejeni za »stare čase« in pogosto ovirajo razvoj storitvene e-ekonomije. Ljudem je treba zagotoviti svobodo, da se poslovno povezujejo, so-ustvarjajo in si medsebojno koristijo.

Pomisleki, da tovrstnih storitev ni mogoče obdavčiti, niso utemeljeni, saj je prek podjetniškega računa posameznika mogoče spremljati poslovanje za zaračunavanje davkov.

V državi, kjer je vlada zainteresirana za razvoj in spremembe na bolje, razmišljajo o tem, kako storitveno e-ekonomijo smiselno izrabiti za povečanje zadovoljstva in blagostanja ljudi. V ta namen prilagajajo obstoječe predpise, ki ovirajo njeno uvedbo. V državi, kjer vlada ni zainteresirana za razvoj in spremembe na bolje, razlagajo, da sicer so za novotarije in razvoj, da pa predpisi tega, žal, ne dovoljujejo.